শ্রদ্ধা কপূরের সঙ্গে কাজ করে মোটেই অ-খুশি নন প্রাচী দেশাই। শোনা গিয়েছিল, ‘রক অন টু’ ছবিতে শ্রদ্ধাকে নেওয়ায় অসন্তুষ্ট হয়েছেন প্রাচী। প্রাচী-সহ প্রথম ছবির পুরো কাস্টই উপস্থিত ‘রক অন টু’তে। শুধু শ্রদ্ধাই নতুন যোগ হয়েছেন সিক্যুয়েলে। আর তাতেই নাকি আপত্তি প্রাচী’র! কিন্তু তাঁর বয়ান, ‘‘এটা পুরো হাস্যকর কথা। আমরা দু’জনেই ছবিতে গুরুত্বপূর্ণ ভূমিকায় আছি। শ্রদ্ধা এবং আমি খুব মজা করেই কাজ করছি। এই ধরনের কথা শুনলে শ্রদ্ধাও হাসবে। আসলে মানুষের যখন কোনও কাজ থাকে না তখনই এসব গুজব রটানোয় মন দেয়। কিন্তু আমার এতে কিছুই এসে যায় না। অভিনেতারা কাজ শেষ হয়ে গেলেও বন্ধুত্ব বজায় রাখেন।’’

সলমন-বিবেক
কার সঙ্গে কে?
অনিজ বাজমির সঙ্গে ‘নো এন্ট্রি’র সিক্যুয়েলে নয়, সম্পূর্ণ নতুন একটা ছবিতে কাজ করছেন সলমন খান। এর আগে ‘রেডি’ ছবিতে শেষ তাঁরা একসঙ্গে কাজ করেছেন। নতুন ছবির বিষয়ে আর কিছুই ঠিক হয়নি এখনও। অনিজ শুধু ছবির গল্প শুনিয়েছেন সলমনকে। গল্প শুনেই সল্লুভাই রাজি হয়ে গিয়েছেন ছবিতে কাজ করার জন্য। আপাতত ‘সুলতান’ নিয়ে ব্যস্ত সলমন। এছাড়াও কবীর খান এবং রাজকুমার সন্তোষীর দু’টো ছবি হাতে রয়েছে তাঁর। অন্যদিকে রামগোপাল বর্মার পরবর্তী ছবি ‘রাই’এ কাজ করবেন বিবেক ওবেরয়। পরিচালক নিজেই টুইট করে জানিয়েছেন, ছবির মূল চরিত্রেই থাকবেন বিবেক। চরিত্রটা মূলত গ্যাংস্টারের।

শাহিদ-মীরা
পিতৃত্বের স্বাদ!
খবরটা যে সত্যি, তা শেষমেশ বোঝা গেল! মীরা রাজপুত সত্যিই সন্তানসম্ভবা। বেশ কিছুদিন ধরেই জল্পনা চলছিল এই নিয়ে! বিভিন্ন অনুষ্ঠানেই নাকি তাঁর ‘বেবি বাম্প’ দেখা গিয়েছে বলে শোনা যাচ্ছিল। এমনকী, ইনস্টাগ্রামে একজন মীরাকে শুভেচ্ছাবার্তাও পাঠান। তাতে সন্দেহ আরও দানা বাঁধে। সব সন্দেহের অবসান ঘটালেন স্বয়ং শাহিদ কপূর। ‘‘হ্যাঁ, আমি বাবা হতে চলেছি। এই কথাটা ঘুরিয়ে-ফিরিয়ে জিগ্যেস করার কোনও দরকার নেই,’’ বয়ান শাহিদের।

টাইগার-হৃতিক
আমরা এক!
টাইগার শ্রফকে তুলনা করা হয় হৃতিক রোশনের সঙ্গে। আর তাতে খুশি টাইগার। হৃতিকের সঙ্গে তাঁর চিন্তাভাবনাও মিলে যায়, মনে করেন টাইগার। ‘‘আমি খুব গর্বিত ওঁর মতো হতে পেরে। ওঁর মতোই কেরিয়ার বানাতে চাই বলিউডে। প্রত্যেকটা কাজই খুব নিঁখুত করেন হৃতিক। আমি শ্রদ্ধা করি ওঁকে,’’ বলেছেন টাইগার। ‘বাগী’ ছবির প্রচারে ব্যস্ত এখন তিনি। এছাড়া শোনা যাচ্ছে, ‘স্টুডেন্ট অফ দ্য ইয়ার’ ছবির সিক্যুয়েলে নাকি মূল চরিত্রে থাকবেন টাইগার।